**OŠ Vladimira Becića Osijek**

Na osnovi članka 66. i 69. Ustava Republike Hrvatske, donosi se

Ugovor o suradnji roditelja, učenika i učitelja

Ovim Ugovorom utvrđuju se odnosi između roditelja/skrbnika, učenika i učitelja u svrhu poticanja i razvijanja komunikacije, razumijevanja i suradnje.

**Članak 1.**

Potvrđuje se Ugovor između roditelja/skrbnika, učenika i učitelja o suradnji na području odgoja, obrazovanja i kulture, napisan u Osijeku, 7. prosinca 2021. godine, u izvorniku na hrvatskom i engleskom jeziku.

**Članak 2.**

Tekst Ugovora između roditelja/skrbnika, učenika i učitelja o suradnji na području odgoja, obrazovanja i kulture na hrvatskom jeziku glasi:

**UGOVOR**

**IZMEĐU RODITELJA/SKRBNIKA, UČENIKA I UČITELJA O SURADNJI NA PODRUČJU ODGOJA, OBRAZOVANJA I KULTURE**

Roditelji/skrbnici, učenici i učitelji (u daljnjem tekstu: Sudionici)

želeći urediti odnose između Škole, roditelja i učenika na području odgoja, obrazovanja i kulture

* temeljeći se na anketiranim odgovorima svih napomenutih Sudionika
* imajući u vidu trenutne uloge i dosadašnja iskustva
* uzevši na znanje da svi pripadamo istoj zajednici i težimo ka dobrobiti i napredovanju

dogovorili su se o sljedećem:

**Članak 1.**

**Kao roditelj ću:**

* Otvoreno i iskreno komunicirati s učiteljem o događanjima i radu u školi.
* Voditi brigu o izostancima.
* Pomoći djetetu u razvijanju radnih navika.
* Aktivno sudjelovati u barem jednom školskom projektu.
* Neću pred djetetom govoriti o Školi u negativnom kontekstu.
* Poticat ću dijete na realnu procjenu vladanja te da "uzorno" vladanje treba zaslužiti.
* Bit ću realan i prihvatiti ako moje dijete ne ispunjava moja očekivanja i visoke ocjene.
* Pomoći djetetu da se osamostali (da bude odgovoran za sebe).
* Paziti da mi dijete ima dovoljno vremena za učenje.
* Pomoći svome djetetu da prepozna vlastite sposobnosti.
* Poticat ću dijete na razne aktivnosti.
* Organizirati sve da moje dijete ima vremena za zabavu.
* Odobravati djetetu da ide na školske izlete.

**Članak 2.**

**Kao učitelj ću:**

* Nastojati otkriti u čemu je učenik dobar te ga poticati i usmjeravati.
* Davati podršku u učenju te razvijanju zajedništva u razredu.
* Osigurati smislene i prikladne domaće aktivnosti.
* Biti dostupan za komunikaciju u dogovoreno vrijeme.
* Pokazati profesionalno ponašanje i pozitivan stav.
* Dati učenicima i roditeljima jasne informacije o napretku i postignuću.
* Surađivati s kolegama u razrednom vijeću kako bismo izvršili detaljnu i preciznu korelaciju nastavnih sadržaja.
* Iskazivat ću poštovanje prema svakom djetetu, pogotovo prema djetetu s teškoćama.
* Zapisivati u e-Dnevnik pozitivne bilješke kada je učenik aktivan na satu.
* Smanjiti broj ispita, više koristiti bilješke i opisno praćenje za konačnu ocjenu predmeta.
* Pomagati učenicima u učenju i raditi listiće za pomoć u učenju.
* Pokazat ću svakom učeniku da vjerujem u njega.
* Imati vise razumijevanja za djecu.
* Pružati podršku roditeljima u njihovoj ulozi.

**Članak 3.**

**Kao učenik ću:**

* Redovito učiti i pisati domaće uratke.
* Aktivno sudjelovati u nastavnom procesu.
* Brinuti o svojim stvarima i školskoj imovini.
* Na vrijeme dolaziti na nastavu.
* Iskreno informirati roditelje o događajima u školi.
* Vjerovati u sebe.
* Biti tolerantan i biti prijatelj s ostalim učenicima i razredu, nikoga neću omalovažiti ili mu se rugati.
* Pratit ću nastavu, biti aktivan, ne kasniti.
* Pomoći ću drugima oko učenja i u radu.
* Živjeti sretno djetinjstvo!
* Poštovati učitelje i prijatelje.
* Otvoreno i iskreno komunicirati s učiteljima o događajima i radu u školi.
* Prihvaćati odgovornost za svoje postupke i vlastito napredovanje.

**Članak 4.**

1. Ovaj će Ugovor biti ratificiran prema pravnim propisima triju visokih ugovornih Strana i stupit će na snagu u trenutku razmjene ratifikacijskih instrumenata.

2. U slučaju da jedna od visokih ugovornih Strana bude smatrala da su se bitno promijenile prilike u kojima je sklopljen ovaj Ugovor i da ga treba mijenjati, započet će pregovore o njegovoj prilagodbi novim okolnostima.

Prepisano u Osijeku, dne 7. prosinca 2021., u dva izvorna i jednako vjerodostojna primjerka na engleskom i hrvatskom jeziku.

Projektni tim Erasmus+, učenici, roditelji

**Članak 3**.

Ovaj Zakonougovor stupa na snagu danom objave na mrežnom mjestu OŠ Vladimira Becića Osijek.

Klasa: XOX-OO/XX-XY/21  
Osijek, 8. prosinca 2021.

# Mindfulness and Wellbeing in European Schools